Ekkert lát er á sókn Talibana í Afganistan og eru hersveitir þeirra nú aðeins ellefu kílómetrum sunnan höfuðborgarinnar Kabúl. Forseti Afganistan segir að tilflutningur á herliði skipti nú mestu. Ríkisstjórnin ráði nú ráðum sínum um hvernig enda eigi átökin.
Ashraf Ghani forseti Afganistan flutti sjónvarpsávarp til þjóðarinnar í morgun þar sem hann ræddi átökin sem staðið hafa í landinu undanfarnar vikur. Hann sagði að nú væri forgangsmál að flytja hersveitir til, og unnið væri ötullega að því. Þá vildi hann gera sitt besta til að tryggja öryggi saklausra borgara.
Ghani sagði að af þeim sökum væri hann nú að ráðfæra sig við ríkisstjónina, póltíska leiðtoga og alþjóðlega samstarfsmenn. Greint yrði frá niðurstöðu þeirra fljótlega.
Meðan á þessu stendur heldur sókn Talibana áfram að sama mætti. Helmingur þrjátíu og fjögurra héraðshöfuðborga eru nú á valdi þeirra. Fregnir hafa borist af bardögum í Mazar-e-Sharif sem er mikilvægt vígi stjórnvalda í norðurhluta landsins. Þar hefur stjórnarherinn meðal annars gert loftárásir á hersveitir Talibana. Þá hafði AP-fréttastofan eftir afgönskum þingmanni að hersveitir Talibana væru nú aðeins ellefu kílómetrum suður af Kabúl. Vestræn ríki eru í kapphlaupi við tímann til að koma starfsmönnum sínum úr landinu, og meðal annars komu fyrstu bandarísku hermennirnir í gær sem eiga að flytja sendiráðsstarfsmenn, og Afgana sem hafa starfað með þeim, á brott.
Öll þessi staða hefur aukið áhyggjur þeirra tuga þúsunda sem leitað hafa skjóls Kabúl undan Talibönum eftir að þeir hafa hertekið heimaborgir þeirra. Um áttatíu prósent flóttamannanna eru konur og börn. Antonio Guterres framkvæmdastjóri Sameinuðu þjóðanna sagði í gærkvöld að hann væri miður sín vegna slæmrar meðferðar á konum á þeim svæðum sem Talibanar hafa lagt undir sig. Landið sé að verða stjórnlaust.
Bandaríkjastjórn situr hins vegar föst við sinn keip um að halda áfram að kalla herlið sitt á brott. John Kirby talsmaður varnarmálaráðuneytis Bandaríkjanna sagði til dæmis í gærkvöld að Kabúl væri ekki í bráðri hættu þó að Talibanar væru að reyna að einangra borgina.
Kanadamenn tilkynntu í gærkvöld að þeir hygðust taka við tuttugu þúsund flóttamönnum frá Afganistan vegna ástandsins.
Forseti Afganistans segir ríkisstjórn og aðra leiðtoga landsins ráða ráðum sínum um hvernig eigi að binda enda á stríðið þar. Talibanar nálgast nú höfuðborgina Kabúl óðfluga.